                                               

                                            МОТИВИ ЗА ПРИЕМАНЕ НА

НАРЕДБА 
ЗА ИЗМЕНЕНИЕ И ДОПЪЛНЕНИЕ НА 
НАРЕДБАТА ЗА ОПРЕДЕЛЯНЕТО И АДМИНИСТРИРАНЕТО НА МЕСТНИТЕ ТАКСИ И ЦЕНИ НА УСЛУГИ НА ТЕРИТОРИЯТА НА ОБЩИНА БУРГАС

1. Причините, които налагат измененията и допълненията:

След извършването на цялостен преглед и анализ на конкретните административните услуги, таксите и цените в Раздел ІІ и Раздел V, касаещи таксите в детските градини и в Регионална библиотека „П.К. Яворов“, тяхното разширяване, прецизиране и систематизиране, за да придобият по-ясен, точен и обоснован вид, и с оглед актуализирането на съществуващите текстове от Наредбата, съотносими с разпоредбите на конкретните закони и подзаконови нормативни актове  е необходимо изменението и допълнението на определянето и администрирането на местните такси и цени на услуги на територията на Община Бургас.


1.1. Такси и цени на услуги за целодневни детски градини и обединени детски заведения за деца на 3 г. и 4 г.

Поради прилагане на мерки за енергийна ефективност на сградите на детските заведения на територията на Община Бургас и намаляване на разходите за издръжка на същите е целесъобразно да се промени размерът на таксите за ЦДГ/ОДЗ за деца на 3 г. и 4 г. със стойността на спестената енергия.

1.2.  Такси и цени на услуги предоставяни от Регионална библиотека „П.К. Яворов“ – гр. Бургас.

От 2014 година Регионална библиотека „П.К. Яворов“ – гр. Бургас провежда през лятната ваканция детска творческа работилница, която е изключително добре приета от децата и от родителите. За да продължи разширяването на тази дейност, както и за да се заделят повече средства за закупуване на нова детска литература е целесъобразно да бъде въведена такса за читатели от 7 до 14 години в размер на 1,00лв. (един лев) за календарната година. За деца от 0 до 7 години не се заплаща такса. Средствата ще са за закупуване на консумативи за работа в детска творческа работилница и нови книги – предимно за деца. В детски отдел фондът трябва да се обновява много по-често, отколкото при възрастните.
Регионална библиотека „П.К. Яворов“ – гр. Бургас разполага с 3D принтер и възможност за 3D печат и с цел закупуване на консумативи за работата на принтера е целесъобразно да се въведе такса за иновативната услуга - 3D печат – 0,35лв./гр.


	2. Целите, които се поставят с предлаганите промени.

2.1.	По отношение на таксите и цените на услуги, предоставяни от целодневни детски градини и обединени детски заведения за деца на 3 г. и 4 г.

· Поради прилагане на мерки за енергийна ефективност на сградите на детските заведения на територията на Община Бургас и направените на база новите данни за разходите за отопление калкулации и след актуализиране на извършените разходи във връзка с издръжка на детските заведения, възниква необходимостта от намаляване на таксите за целодневни детски градини и обединени детски заведения за деца на 3 г. и 4 г.
· Актуализиране на Наредбата за определянето и администрирането на местните такси и цени на услуги на територията на Община Бургас в съответния раздел, нейното синхронизиране с настъпилите промени, както и възстановяване на разходи на общината по предоставяне на услугата;


2.2.	По отношение на таксите и цените на услуги, предоставяни от Регионална библиотека „П.К. Яворов“ – гр. Бургас.

· Определяне цени на новоразкрити услуги.
· Актуализиране на Наредбата за определянето и администрирането на местните такси и цени на услуги на територията на Община Бургас и нейното синхронизиране с настъпилите промени;
· Правно-техническо и редакционно прецизиране на някои текстове;
· Възстановяване на пълните разходи на Регионална библиотека „П.К. Яворов“ – гр. Бургас по предоставяне на услугата;
· Създаване на условия за разширяване на предлаганите услуги и повишаване на качеството;


	3. Очакваните резултати от прилагането, включително финансови, ако има такива.

	3.1.	От промените на такси и цени на услуги, предоставяни от целодневни детски градини и обединени детски заведения за деца на 3 г. и 4 г.

Очакваните резултати от настоящите допълнения и изменения в Наредбата за определянето и администрирането на местните такси и цени на услуги на територията на Община Бургас, са свързани с намаляване на разходите за издръжка на сградите на детските заведения на територията на Община Бургас поради прилагане на мерки за енергийна ефективност и облекчаване на  родителите при плащане на  таксите.

3.2.	От промените на такси и цени на услуги, предоставяни от Регионална библиотека „П.К. Яворов“ – гр. Бургас.

Очакваните резултати от настоящите допълнения и изменения в Наредбата за определянето и администрирането на местните такси и цени на услуги на територията на Община Бургас, са по-големи възможности за привличане на деца и младежи и с предлаганите иновативни услуги да се грижим за тяхното свободно време.
За творческата работилница на децата ще могат да се закупят по-интересни и съвременни материали за работа, както и повече книги в различните отрасли на науката.
Таксата за 3D-принтера ще покрие отчасти възможността за закупуване само на консумативи, като тя ще бъде заплащана единствено от хора, които са с индивидуални поръчки, работят в бизнеса или в рекламни агенции. За останалите демонстрации и обучения с новата техника библиотеката поема осигуряването на материали за собствена сметка. До настоящия момент в гр. Бургас не се предлага свободен достъп до такива нови технологии -3D- принтер и 3D- скенер, а същевременно с това има голям интерес от страна на младите хора.
За прилагането на новата уредба не са необходими финансови средства.

4. Анализ за съответствие с правото на Европейския съюз

Предлаганият проект на Наредба за изменение на Наредбата за определяне и администриране на местните такси и цени на услуги на територията на Община Бургас,  Приложения 1 и 2 е с правно основание чл. 21, ал. 1, т. 7 връзка с ал. 2 от Закона за местното самоуправление и местната администрация (ЗМСМА). Съобразен е с европейското законодателство - Регламент (ЕО) №1082/2006 г. на Европейския парламент и на Съвета и Европейската харта за местно самоуправление, както и с разпоредбите и целите на националното и местно законодателство.           
В съответствие с разпоредбата на чл. 26, ал.2 от Закона за нормативните актове, проектът и мотивите за приемане на Наредбата за изменение на Наредбата за определяне и администриране на местните такси и цени на услуги на територията на Община Бургас,  Приложения 1 и 2  са публикувани на интернет-страницата на Община Бургас и Общински съвет Бургас като е дадена възможност за изразяване на становища и мнения.                                                                         
[bookmark: _GoBack]                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                    
	
	
